Hvis det står til regeringen, skal staten fremover overtage en del af realkreditselskabernes forretningsområde.

Til efteråret vil bygnings- og boligminister Ole Birk Olesen (LA) således stå i spidsen for et lovforslag, hvor fremtidigt alment boligbyggeri og renovering skal finansieres med statslån.

I dag finansieres denne type byggeri typisk med realkreditlån og lån fra Kommunekredit.

- Omlægningen til statslån vil give staten en besparelse og samtidig tydeliggøre statens forpligtelser i forhold til finansieringen af den almene boligsektor, siger ministeren i en fondsbørsmeddelelse.

Læs også : De almene lejere jubler over ny skatteaftale

Hvis lovforslaget vedtages, vil den nye låneadministration kunne være på plads i 2018.

Ud over at ændre finansieringen af nyt byggeri vil staten også over en 10-årig periode omlægge de eksisterende lån i realkreditsektoren til statslån.

Samlet set vil øvelsen ifølge beregninger fra Transport-, Bygnings- og Boligministeriet kunne medføre en milliardbesparelse.

Ministeriet vurderer, at man på sigt vil kunne spare 1,2 procent af den samlede lånepulje.

Det skyldes både, at staten kan låne pengene ud til en billigere penge end realkreditinstitutterne, ligesom man sparer gebyrer og bidrag.